## Pravilnik o dokumentu za prijavljivanje veterinarsko--zdravstvenog pregleda životinja koje ulaze u Repub­liku Hrvatsku

### NN 82/2006 (21.7.2006.), Pravilnik o dokumentu za prijavljivanje veterinarsko--zdravstvenog pregleda životinja koje ulaze u Repub­liku Hrvatsku

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1975**

Na temelju članka 65. stavka 5. Zakona o veterinarstvu (»Narodne novine«, broj
70/97, 105/01 i 172/03) ministar poljoprivrede, šumarstva i vodnoga gospodarstva
donosi

## PRAVILNIK

### O DOKUMENTU ZA PRIJAVLJIVANJE VETERINARSKO-ZDRAVSTVENOG PREGLEDA ŽIVOTINJA KOJE ULAZE U REPUBLIKU HRVATSKU

PODRUČJE PRIMJENE

Članak 1.

Ovim Pravilnikom uređuje se način prijavljivanja prispijeća životinja i obrazac
prijave zajedničkog veterinarskog dokumenta o ulasku (u daljnjem tekstu: ZVDU).

PRIJAVLJIVANJE PRISPIJEĆA ŽIVOTINJA OBRASCEM ZVDU-a

Članak 2.

1) Ukoliko bilo koja životinja na koju se primjenjuje Pravilnik o načinu
obavljanja veterinarsko-zdravstvenog pregleda i kontrole živih životinja u
prometu preko granice Republike Hrvatske (»Narodne novine«, br. 147/04) uđe na
područje Republike Hrvatske iz zemlje koja nije članica Europske unije, osoba
odgovorna za pošiljku određena člankom 2. točkom (j) Pravilnika o načinu
obavljanja veterinarsko-zdravstvenih pregleda i kontrola proizvoda životinjskog
podrijetla u prometu preko granice Republike Hrvatske (»Narodne novine«, br.
147/04) mora prijaviti takav ulazak najkasnije 1 radni dan prije očekivanog
dolaska životinje na područje Republike Hrvatske. Takva se prijava podnosi
nadležnom graničnom veterinarskom inspektoru na obrascu ZVDU-a propisanom u
Prilogu I. ovoga Pravilnika.
2) ZVDU se izdaje u skladu s općim pravilima o izdavanju
veterinarsko-zdravstvenih svjedodžbi.
3) ZVDU se sastoji od izvornika i 4 preslike. Osoba odgovorna za pošiljku mora
ispuniti dio 1. svih primjeraka ZVDU-a i proslijediti ih graničnom veterinarskom
inspektoru.
4) Ne dovodeći u pitanje stavak 1. i 3., ovoga članka, informacija sadržana u
ZVDU-u, uz suglasnost nadležnog tijela (Uprava za veterinarstvo), može se
dostaviti putem telekomunikacijskog sustava ili drugog sustava prijenosa
podataka u kojem slučaju podatak koji se prenosi u elektronskom obliku mora biti
istovjetan onom traženom u dijelu 1. obrasca ZVDU-a.

VETERINARSKO-ZDRAVSTVENI PREGLEDI

Članak 3.

Veterinarsko-zdravstveni pregledi i laboratorijske analize provode se u skladu s
posebnim propisom.

POSTUPCI KOJI SE PROVODE NAKON OBAVLJENOG PROPISANOG VETERINARSKO-ZDRAVSTVENOG
PREGLEDA

Članak 4.

1) Nakon obavljenog veterinarskog-zdravstvenog pregleda propisanog člankom 4.
Pravilnika o načinu obavljanja veterinarsko-zdravstvenog pregleda i kontrole
živih životinja u prometu preko granice Republike Hrvatske,
– granični veterinarski inspektor nadležan je za popunjavanje dijela 2. ZVDU-a
te potpisivanje obrasca,
– u slučaju zabrane uvoza ispunjava se rubrika 44. »pojedinosti o ponovnoj
otpremi« u dijelu 3. ZVDU-a,
– takva informacija se unosi u sustav razmjene informacija (ANIMO, TRACES)
2) Izvornik ZVDU-a se sastoji od dijelova 1. i 2., uredno ispunjenih i
potpisanih.
3) Granični veterinarski inspektor, uvoznik ili osoba odgovorna za pošiljku mora
obavijestiti djelatnika Carinske uprave na graničnoj postaji o odluci graničnog
veterinarskog inspektora o pošiljci predočenjem izvornika ZVDU-a ili njegovim
upućivanjem putem elektronskog oblika ZVDU-a.
4) U slučaju dozvole uvoza od strane granične veterinarske inspekcije i uz
suglasnost Carinske uprave, izvornik ZVDU-a mora pratiti pošiljku do odredišta
navedenog u istom.
5) Presliku ZVDU-a pohranjuje granični veterinarski inspektor na graničnoj
veterinarskoj postaji.
6) Preslika ZVDU-a i, ukoliko je potrebno, u skladu s člankom 7. Pravilnika o
načinu obavljanja veterinarsko-zdravstvenog pregleda i kontrole živih životinja
u prometu preko granice Republike Hrvatske, preslika uvozne
veterinarsko-zdravstveno svjedodžbe predaje se uvozniku ili osobi odgovornoj za
pošiljku.
7) Granični veterinarski inspektor mora čuvati izvornik veterinarsko-zdravstvene
svjedodžbe ili dokumentacije koja prati životinje, kao i presliku ZVDU-a, u
trajanju od najmanje tri godine. Međutim, za životinje u provozu ili koje se
pretovaruju, čije se konačno odredište nalazi izvan područja Republike Hrvatske,
izvorna uvozna veterinarsko-zdravstvena svjedodžba mora i dalje pratiti pošiljku
do konačnog odredišta, a na graničnoj veterinarskoj postaji čuvaju se samo
preslike.

POSTUPCI KOJI SE ODNOSE NA POŠILJKE ŽIVOTINJA POD CARINSKIM NADZOROM ILI KOJE
PODLIJEŽU POSEBNOM PRAĆENJU

Članak 5.

1) Za životinje koje ulaze na područje Republike Hrvatske, a izuzete su od
obveze podvrgavanja identifikacijskim i/ili fizičkim pregledima u skladu s
člankom 4. Pravilnika o načinu obavljanja veterinarsko-zdravstvenog pregleda i
kontrole živih životinja u prometu preko granice Republike, ukoliko je
dokumentacijski pregled zadovoljavajući, granični veterinarski inspektor na
graničnom veterinarskom prijelazu ulaska u Republiku Hrvatsku mora prijaviti
službenom veterinaru na graničnoj nadzornoj postaji u Europskoj uniji. Takva se
prijava obavlja putem sustava razmjene podataka iz članka 4. stavka 1. podstavka
3. ovog Pravilnika. Službeni veterinar na graničnoj nadzornoj postaji odredišta
u Europskoj uniji izdaje ZVDU uključujući konačnu veterinarsku odluku o dozvoli
uvoza. U slučaju da pošiljke ne stignu ili ne udovoljavaju podacima iz ZVDU-a,
nadležno tijelo odgovorno na odredištu za graničnu nadzornu postaju popunjava
dio 3. ZVDU-a.
2) U slučaju provoza, osoba odgovorna za pošiljku obavještava o prispijeću
pošiljke službenog veterinara na graničnoj nadzornoj postaji izlaska. Službeni
veterinari na graničnim nadzornim postajama kojima je prijavljen provoz
životinja pri izlasku iz Republike Hrvatske popunjavaju dio 3. ZVDU-a i
obavještavaju službenog veterinara na graničnoj nadzornoj postaji u koju su
životinje u provozu ušle u Republiku Hrvatsku.
3) Službeni veterinari u mjestu odredišta kojima je prijavljen dolazak životinja
namijenjenih klanju, u odobreni karantenski objekt u skladu s posebnim
propisima, ili službeno odobreni objekt, institut ili centar u skladu s posebnim
propisima, smješten na njihovom području nadležnosti moraju popuniti dio 3. ZVDU-a
u slučajevima kada pošiljka ne stigne ili kada pošiljka ne udovoljava podacima
iz ZVDU-a.

KOORDINACIJA IZMEĐU NADLEŽNIH TIJELA ODGOVORNIH ZA PREGLEDE

Članak 6.

Kako bi se osiguralo da sve životinje koje uđu u Republiku Hrvatsku budu
podvrgnute veterinarsko-zdravstvenim pregledima, nadležno mora surađivati s
drugim inspekcijskim službama kako bi prikupili sve informacije koje se odnose
na uvoz životinja, a posebno:
(a) informacije dostupne carinskim službama;
(b) informacije iz brodskih manifesta, željezničkih ili zrakoplov­nih manifesta;
(c) ostale informacije dostupne cestovnim, željezničkim, luč­kim operatorima ili
operatorima zračnih luka.

PRISTUP BAZAMA PODATAKA I SUDJELOVANJE U INFORMACIJSKIM SUSTAVIMA

Članak 7.

U svrhu navedenu člankom 6. ovoga Pravilnika nadležno tijelo i carinska uprava
moraju uspostaviti sustav za međusobnu razmjenu podataka sadržanih u njihovim
bazama podataka. Sustavi informacijske tehnologije koje koristi nadležno tijelo
moraju se uskladiti, u mjeri u kojoj je moguće i vodeći računa o zaštiti
podataka s onima carinskih službi i s onima komercijalnih operatora, kako bi se
ubrzao prijenos informacija.

PRIMJENA ELEKTRONSKOG POTVRĐIVANJA

Članak 8.

1) Dobivanje, korištenje, prijenos i pohranjivanje ZVDU-a može se obavljati
elektronskim putem.
2) Podaci se prenose putem sustava razmjene navedene u članku 4. stavku 1.
podstavku 3. ovog Pravilnika.

Članak 9.

Dodatak I i II tiskani su u prilogu ovog Pravilnika te čine njegov sastavni dio.

Članak 10.

1) Ovaj Pravilnik stupa na snagu 1. siječnja 2007. godine.
2) Iznimno od stavka 1. ovog članka, članak 4. stavak 1. podstavak 3. i članak
5. ovog Pravilnika stupaju na snagu danom ulaska Republike Hrvatske u Europsku
uniju.
3) Odredbe ovoga Pravilnika u slučaju kada se odnose na uvoz ili provoz iz
zemalja članica Europske unije, primjenjuju se do dana ulaska Republike Hrvatske
u Europsku uniju.

Klasa: 322-01/06-01/4
Urbroj: 525-01-06-04
Zagreb, 14. srpnja 2006.

Ministar
**Petar Čobanković**, v. r.

DODATAK I.
![](dodatni/144691.gif)

DODATAK II.

![](dodatni/144690.gif)

DODATAK II.

UPUTE ZA ZAJEDNIČKI VETERINARSKI DOKUMENT O ULASKU (ZVDU) ZA ŽIVE ŽIVOTINJE

Općenito: Popuniti potvrdu velikim tiskanim slovima. Za potvrđivanje izbora,
označi kvačicom ili križićem (x).
Potrebno je popuniti poseban dokument za svaku pošiljku koja se predoči na
graničnom veterinarskom prijelazu, bilo da pošiljka zadovoljava zahtjeve i da je
slobodna za stavljanje u promet do kranjeg odredišta ili da je pošiljka
namjenjena za pretovar, provoz ili kontrolirano odredište.
‘ISO oznake’ označavaju međunarodnu standardnu dvoslovnu oznaku zemlje.

Dio 1.

Ovaj odjeljak mora popuniti uvoznik ili osoba odgovorna za pošiljku. Pošiljka se
mora prijaviti nakasnije jedan radni dan prije očekivanog dolaska pošiljke na
teritorij granični veterinarski prijelaz sukladno članku 3. stavku 3. Pravilnika
o načinu obavljanja veterinarsko-zdravstvenog pregleda i kontrole živih
životinja u prometu preko granice Republike Hrvatske. U tu se svrhu mora
popuniti rubrika 5., 9., 11., 12., 13., 14., 16. i jedna od rubrika 18., 19. ili
20.
Rubrika 1. Pošiljatelj/izvoznik: Naznačiti trgovački subjekt koji šalje pošiljku
Rubrika 2. Granični veterinarski prijelaz. Ukoliko ovaj podatak nije prethodno
tiskan na dokumentu, potrebno je popuniti. Oznaka ZVDU-a je jedinstvena oznaka
dodijeljena graničnom veterinarskom prijelazu koja izdaje potvrdu (ponovljen u
rubrici 27.). Broj jedince je jedinstven za granični veterinarski prijelaz i
naveden je pored njezinog naziva na popisu odobrenih graničnih veterinarskih
prijelaza objavljenom u »Narodnim novinama«.
Rubrika 3. Primatelj: Navesti adresu osobe ili komercijalnog subjekta navedenog
na potvrdi. Sve ove pojedinosti su obvezne.
Rubrika 4. Osoba odgovorna za pošiljku (uključujući špeditera): Navesti osobu
odgovornu za pošiljku i davanje izjava nadležnom tijelu u ime uvoznika: navesti
ime i adresu. Ova osoba mora obavijestiti graničnu veterinarsku inspekciju
sukladno članku 3. stavku 3. o načinu obavljanja veterinarsko-zdravstvenog
pregleda i kontrole živih životinja u prometu preko granice Republike Hrvatske.
Ukoliko su osoba odgovorna za pošiljku i primatelj isti, naznačiti ‘vidi rubriku
3.’
Rubrika 5. Zemlja podrijetla: označava zemlju u kojoj su životinje provele
potrebno razdoblje (tri mjeseca za goveda, svinje, ovce, koze i kopitare
namijenjene klanju; te kod kopitara za uzgoj, držanje ili registriranih kopitara
i peradi; šest mjeseci u slučaju uzgoja i držanja goveda i svinja; ovaca i koza
za uzgoj, držanje ili tov).
Za konje kod ponovnog ulaska ‘zemlja podrijetla’ označava zemlju iz koje su
posljednji put otprem­ljeni.
Rubrika 6. Regija u kojoj su životinje provele isto razdoblje koje je navedeno
za zemlju: Zahtijeva se samo za one zemlje koje su podijeljene na regije i za
koje je uvoz dozvoljen samo iz jednog ili više dijelova zemlje.
Rubrika 7. Uvoznik: navesti ime i adresu uvoznik. Ukoliko su uvoznik i osoba
odgovorna za teret iste, navedi ‘vidi rubriku 4.’
Rubrika 8. Mjesto odredišta: mjesto konačnog odredišta. Navesti ime, zemlju,
adresu i poštanski broj. Ukoliko je mjesto odredišta istovjetno mjestu
primatelja, navesti za ime i adresu ‘vidi rubriku 3.’
Rubrika 9. Navesti datum i vrijeme očekivanog dolaska pošiljke na granični
veterinarski prijelaz. Uvoznici ili njihovi predstavnici moraju (sukladno članku
3. stavku 3. Pravilnika…) jedan radni dan ranije najaviti graničnom
veterinarskom inspektoru na graničnom veterinarskom prijelazu preko kojeg se
pošiljka namjerava uvesti, navodeći broj, vrstu i očekivano vrijeme dolaska
pošiljke.
Rubrika 10. Veterinarsko-zdravstvena svjedodžba: Datum izdavanja: Datum kada je
svjedodžba izdana od strane ovlaštenog veterinara ili nadležnog tijela. Broj:
Navesti jedinstveni službeni broj svjedodžbe. Prateći dokumenti: ovo se odnosi
na određene vrsta konja (konjska putovnica), zootehničke dokumente ili CITES
dozvole.
Rubrika 11. Navesti pojedinosti o prijevoznim sredstvima kod dolaska:
Prijevozno sredstvo (zračno, pomorsko, željezničko, cestovno).
Identifikacija prijevoznih sredstava: za prijevoz zrakom broj leta, za pomorski
prijevoz ime broda; za željeznički prijevoz broj vlaka i vagona i za cestovni
prijevoz registarski broj cestovnog vozila i broj prikolice ukoliko se koristi.

Poziv na trgovački dokument: broj zračne teretnice, broj teretnice ili trgovački
broj vlaka ili cestovnog vozila.
Rubrika 12. Vrsta: Navesti vrstu životinje navođenjem uobičajenog imena i roda
ukoliko je potrebno. Za životinje koje nisu domaće (posebno one namijenjene za
zoološke vrtove, izložbe ili istraživačke institute) navesti znanstveni naziv.
Rubrika 13. TO oznaka: Navesti najmanje prve četiri znamenke odnosne tarifne
oznake utvrđene sukladno Uredbi o carinskoj tarifi.
Rubrika 14. Broj životinja: broj ili težina u kg navedena na
veterinarsko-zdravstvenoj svjedodžbi ili drugom dokumentu.
Rubrika 15. Broj paketa: navesti broj paketa, kaveza ili boksova u kojima se
prevoze životinje.
Rubrika 16. Životinje za: kao što je navedeno na svjedodžbi prema propisanim
pravilima.
‘Ponovno polaganje’ se odnosi na školjkaše. ‘Ostalo’ označava svrhe koje nisu
drugdje navedene u ovoj klasifikaciji.
Rubrika 17. Navesti brojeve plombi i kontejnera ukoliko je potrebno.
Rubrika 18. Za preusmjeravanje:
Koristiti ovu rubriku, sukladno članku 4. stavku 3. Pravilnika o načinu
obavljanja veterinarsko-zdravstvenog pregleda i kontrole živih životinja u
prometu preko granice Republike Hrvatske, ukoliko se pošiljku ne uvozi na tom
graničnom veterinarskom prijelazu, a životinje nastavljaju put morem ili zrakom
na istom brodu ili istom zrakoplovu na drugi granični veterinarski prijelaz.
Broj jedinice – vidi rubriku 2.
Rubrika 19. Za provoz: označava provoz kroz područje Republike Hrvatske. Navedi
ISO oznaku zemlje odredišta.
Izlazna GVP: Ime granične veterinarske postaje ukoliko životinje trebaju
napustiti Republiku Hrvatsku.
Rubrika 20. Za uvoz ili privremeni uvoz.
Ponovni ulazak dozvoljen je samo za registrirane konje za utrke, natjecanje i
kulturna događanja nakon privremenog izvoza.
Privremeni uvoz vrijedi samo za registrirane konje, za razdoblje od najviše 90
dana. Navedi mjesto i datum izlaska.
Rubrika 21. Provozne države: Dodatni podaci: navesti ime (imena) države (država)
neovisno o odredištu: uvoz u ili provoz.
Rubrika 22. Prijevozna sredstva: označiti prijevozno sredstvo koje će se
koristiti nakon što pošiljka prođe preko GVP i navesti pojedinosti.
‘Ostalo’ označava načine prijevoza koji nisu obuhvaćeni Pravilnika o uvjetima i
načinu prijevoza životinja (»Narodne novine«, br. 116/05) koja se bavi dobrobiti
životinja tijekom prijevoza.
Rubrika 23. Prijevoznik: sukladno pravilima o dobrobiti životinja, navesti broj
odobrenja prijevoznika i za zračni prijevoz osigurati da je kompanija članica
IATA.
Rubrika 24. Plan puta: navesti je li predočen plan puta kako bi se životinje
pratilo sukladno zahtjevima Pravilnika o uvjetima i načinu prijevoza životinja.
Rubrika 25. Potpis: Ovo također obvezuje potpisnika na ponovno prihvaćanje
pošiljki u provozu kojima je odbijen ulazak u zemlju odredišta.

Dio 2.

Ovaj odjeljak popunjava isključivo granični veterinarski inspektor.
Rubrika 26. Dokumentacijski pregled. Popunjava se za sve pošiljke. Ovo također
obuhvaća provjeru sukladnosti s dodatnim jamstvima (koja će se navesti) za neke
države i sukladnost s nacionalnim zahtjevima neovisno o konačnom odredištu.
Dokumentaciju potrebnu za ovaj pregled dostavlja uvoznik ili predstav­nik
uvoznika. Neudovoljavanje zahtjevu za dodatno jamstvo ili domaćem zahtjevu znači
da pošiljka nije zadovoljavajuća.
Rubrika 27. Ovo se odnosi na jedinstvenu oznaku graničnog veterinarskog
prijelaza koji izdaje ZVDU (vidi rubriku 2.)
Rubrika 28. Identifikacijski pregled: usporediti s izvornim potvrdama i
dokumentima.
Izuzeće: označi rubriku ukoliko se životinje preusmjeravaju iz jednog GVP na
drugi i neće biti podvrgnute identifikacijskom pregledu sukladno članku 4.
stavku 1. Pravilnika ….
Rubrika 29. Fizički pregledi: isti se odnose na rezultate poduzetih kliničkih
pregleda, smrtnost i prisustvo bolesti u pošiljci.
Izuzeće: označi rubriku ukoliko se životinje preusmjeravaju iz jednog GVP na
drugi i neće biti podvrgnute fizičkom pregledu sukladno članku 4. stavku 2.
Pravilnika o načinu obavljanja veterinarsko-zdravstvenog pregleda i kontrole
živih životinja u prometu preko granice Republike Hrvatske.
Rubrika 30. Laboratorijsko ispitivanje:
Svrha ispitivanja: Navedi kategoriju tvari ili patogene tvari na koju se
pretražuje.
‘Nasumično’ označava mjesečno uzorkovanje prema monitoring planu.
‘Temeljeno na sumnji’ obuhvaća slučajeve kada se sumnja na bolest životinja ili
kada one pokazuju znakove bolesti ili su ispitane prema zaštitnim mjerama na
snazi.
U očekivanju: označi ukoliko životinje nisu otpremljene prije dobivanja
rezultata.
Rubrika 31. Provjera dobrobiti: opisati uvjete prijevoza i status dobrobiti
životinja.
Izuzeće: označi ovu rubriku ukoliko se životinje preusmjeravaju s jednog GVP na
drugi, a nisu bile podvrgnute provjeri dobrobiti.
Rubrika 32. Utjecaj prijevoza na životinje: navedi koliko životinja je uginulo,
koliko ih je nesposobno za put i koliko ženki je rodilo ili pobacilo tijekom
prijevoza. Kod životinja koje se šalju u velikim brojevima (jednodnevni pilići,
ribe, školjkaši, itd.) navedi procjenu broja mrtvih ili nesposobnih životinja,
ukoliko je potrebno.
Rubrika 33. Prihvatljivo za preusmjeravanje: Popuni ukoliko je primjereno kako
bi se označila prihvatljivost za preusmjeravanje kako je definirano u rubrici
18.
Rubrika 34. Prihvatljivo za postupak provoza: popuniti navođenjem država provoza
sukladno planu puta ukoliko je primjereno.
Rubrika 35. Prihvatljivo za unutarnje tržište: popuni po potrebi ukoliko se
životinje šalju na kontrolirano odredište (klaonica, službeno odobreno tijelo
ili karantena kako je definirano u rubrici 16.) odobreno za uvoz pod posebnim
uvjetima.
Rubrika 36. Prihvatljivo za privremeni prihvat: ova rubrika se odnosi samo na
registrirane konje. Njima je odobreno da ostanu na teritoriju Republike Hrvatske
samo do roka navedenog u rubrici 20., ali koji ne može biti duži od 90 dana.
Rubrika 37. Razlozi odbijanja: popuniti ukoliko je primjereno za upisivanje
dodatnih podataka. Označiti odgovarajuću rubriku.
‘Nepostojanje/nevažeći dokumenti’ se odnosi na uvozne dozvole ili provozne
dokumente koje zahtijevaju treće zemlje ili države članice EU.
Rubrika 38. Nije prihvatljivo: koristi ovu rubriku za pošiljke koje ne
udovoljavaju zahtjevima za uvoz ili su sum­njive.
Ukoliko se uvoz ne dozvoli, jasno navedi postupak koji treba primijeniti.
‘Klanje’ označava da se meso životinja može koristiti za ljudsku prehranu nakon
obavljenog veterinarsko-zdravstvenog pregleda. ‘Eutanazija’ označava uništenje
ili uklanjanje životinja i ne može se dopustiti da se njihovo meso koristi za
ljudsku prehranu.
Rubrika 39. Podatci o kontroliranim odredištima. Navedi broj odobrenja i adresu
uključujući poštanski broj za sva odredišta gdje se zahtijeva dodatni
veterinarski pregled. Ovo vrijedi za rubrike 35., 36. i 38. Za rubriku 36. samo
navesti adresu prvog objekta. U slučaju povjerljivosti podataka koji moraju
ostati anonimni navesti broj objekta koji im je dodijeljen, ali ne i adresu.
Rubrika 40. Ponovno zapečaćeno: Koristiti ovu rubriku kada je izvorni pečat
uništen prilikom otvaranja kontejnera. Potrebno je voditi objedinjen popis svih
pečata koji su korišteni u ovu svrhu.
Rubrika 41. Službeni pečat graničnog veterinarskog inspektora ili nadležnog
tijela.
Rubrika 42. Potpis graničnog veterinarskog inspektora.
Rubrika 43. Za korištenje od strane carinskih službi kako bi se dodale odnosne
informacije (npr. broj carinske potvrde T1 ili T5) ukoliko pošiljke neko vrijeme
ostaju pod carinskim nadzorom. Ova se informacija redovito upisuje nakon potpisa
od strane veterinara.

Dio 3.

Kontrola: ovaj dio ispunjava službeni veterinar odgovoran za praćenje pošiljke
ili nadzor kontroliranog odredišta (GVP, odobreno tijelo, lokalna veterinarska
jedinica).
Rubrika 44. Pojedinosti o ponovnoj otpremi: GVI na ulasku mora označiti način
prijevoza koji se koristi, njegovu oznaku i zemlju i datum ponovne otpreme čim
ovaj podatak postane poznat.
Rubrika 45. Praćenje: ovaj dio i odnosne dijelove dokumenta treba također
popuniti ukoliko se životinje preusmjeravaju ili uvoze, a za koje fizički
pregled nije obavljen na toj GVP ulaska. Ovaj dio također treba popuniti GVI na
mjestu izlaska životinja u provozu i ovlaštena veterinarska organizacija u
slučaju nedolaska životinja koje se očekuju ili ukoliko pošiljka ne odgovara
dokumentaciji u smislu količine ili kvalitete.
Rubrika 46. Vidi rubriku 42.

Pravilnik, NN 82/2006-1975
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)